Ampflwang (LFE: [ampfl̩vaŋ]) pe Ampflwang im Hausruckwald (anv klok), meneget evit ar wezh kentañ en un dornskrid eus 1169, a zo ur gêriadenn en Aostria-Uhel. Eus 1766 betek 1995 e voe eztennet lignit eno, ha lod eus ar wazed a laboure evel mengleuzerien. Er bloavezhioù goude klozañ ar vengleuz e kollas Ampflwang betek 25% eus e annezidi. Saveteet eo bet ar gêriadenn gant an touristerezh avat. E 2006 e oa bet savet eno ur chelch gwezennoù hengeltiek evit touellañ touristed dedennet gant ar chevrinerezh.